เซฟเมาท์
ไม่มีความเห็น?!?
10 ธ.ค. 2554

ไม่มีความเห็น?!?
โดย..สปาย008
พอนักข่าวเริ่มจะจำหน้ารัฐมนตรีเจ้ากระทรวงไม่ได้ เพราะนานๆจะได้เจอกันที แถมมีข่าวลือทำร้ายจิตใจหนาหูว่าจะถูกปรับออกจาก ครม.ยิ่งลักษณ์ 1 
จู่ๆ คุณธี “ธีระชัย ภูวนาถนรานุบาล” รมว.คลัง ก็เดินลงมาให้ข่าวเอง โดยไม่มีใครเรียกร้อง 
เรื่องที่ รมว.คลัง ลงมาแถลงก็คือ เรื่อง ความคืบหน้าในการเปิดซื้อขายสัญญาอัตราแลกเปลี่ยนล่วงหน้า เงินเหรียญสหรัฐในตลาด ตลาดอนุพันธ์ (ทีเฟ็กซ์) 
ขุนคลังธีระชัย คาดว่า โครงการนี้จะดำเนินการได้อย่างช้าในช่วงไตรมาส 2 ปีหน้า 
การปิดตลาดดังกล่าวจะไม่อนุญาตให้ผู้มีถิ่นที่อยู่นอกประเทศ (นันเรสซิเดนต์) มาซื้อขาย แต่จะเป็นการเปิดโอกาสให้ผู้ส่งออกและนำเข้ามีทางเลือกนอกเหนือจากนำเงินการใช้บริการจากธนาคารพาณิชย์
แถมได้มอบหมายให้ผู้ว่าการ ธปท. เร่งไปหารือกับบริษัทหลักทรัพย์ ในเรื่องธุรกิจระหว่างประเทศอย่างครบวงจรเหมือนกับสถาบันการเงินเพื่อการลงทุนในต่างประเทศ เหมือนกับ เจ.พี. มอร์แกน 
สำหรับเรื่องการเปิดเสรีธนาคารที่มีเป้าหมายทำให้ส่วนต่างระหว่างดอกเบี้ยรับและดอกเบี้ยลดลงกว่าในปัจจุบันนั้น มีข้อสรุปว่าจะดำเนินการเร็วขึ้นจากเดิมที่กำหนดเปิดเสรีในปี 2557 โดยธปท.จะเร่งนำเสนอให้คณะรัฐมนตรี (ครม.) เห็นชอบภายในไตรมาส 1 ปีหน้า โดยในช่วงแรกจะเปิดเสรีกับประเทศในอาเซียน+5 (เกาหลีใต้, ญี่ปุ่น, จีน, ออสเตรเลีย และนิวซีแลนด์)
นอกจากนี้ คลังยังได้หารือกับ ธปท. เรื่องหนี้ของกองทุนฟูเพื่อการฟื้นฟูและพัฒนาระบบสถาบันการเงิน แต่ยังไม่ได้ข้อยุติ 
ฟังไปฟังมา ต้องร้องโอววว อู้ววว ผลงานเพียบขนาดนี้ จะโดนปรับออกจริงเหรอเนี่ย
ว่าแล้วนักข่าวก็ปากเปาะ ถามคุณธีไปว่า ที่มาแถลงข่าวนี่เพราะอากาศเปลี่ยนแปลงหรือเปล่า 
ว่าแล้วคุณธีก็ใส่สเกตลื่นหนีไป บอกสั้นๆ ว่า ไม่มีความเห็นในเรื่องนี้